২১ জুলাই শহিদ দিবসের মঞ্চেই লোকসভার লক্ষ্য বেঁধে দিয়েছিলেন তৃণমূল নেত্রী মমতা বন্দ্যোপাধ্যায়। জানিয়ে দিয়েছিলেন, ৪২টি আসনই জেতাতে হবে তৃণমূল কংগ্রেসকে। উত্সবের মরসুম পার হবার পর সেই লক্ষ্যেই জোরকদমে নেমে পড়তে চলেছেন মমতা বন্দ্যোপাধ্যায়।  ২০১৯ সালে লোকসভা ভোটে ২২টি আসন জয়ের জন্য দৌড়ঝাঁপ শুরু করেছে বিজেপি। ইতিমধ্যেই হঙ্কার দিয়ে গিয়েছেন দলের সর্বভারতীয় সভাপতি অমিত শাহ। রাজ্যে নিজেদের মাটি শক্ত করতে রথযাত্রায় বেরিয়ে পড়ছে বিজেপি। শাসক শিবিরও পিছিয়ে নেই। লোকসভার রণনীতি তৈরির দায়িত্ব নিজের কাঁধেই তুলে নিয়েছেন খোদ তৃণমূল নেত্রী। আগামী ১৬ নভেম্বর দলের বৈঠকে উপস্থিত থাকতে বলা হয়েছে সাংসদ, বিধায়ক, মন্ত্রী, জেলা সভাধিপতি ও গ্রাম পঞ্চায়েত প্রধানদের। তৃণমূল সূত্রে খবর, লোকসভায় ক্লিনসুইপ নিশ্চিত করতে বার্তা দেবেন মমতা বন্দ্যোপাধ্যায়।  শোনা যাচ্ছে, বিজেপির ফাঁদে পা না দেওয়ার পরামর্শ দেবেন মমতা। বিজেপি ও আরএসএস-কে নিয়ে দায়িত্বজ্ঞানহীন মন্তব্য করা থেকে বিরত থাকতে বলবেন। রাজনৈতিকভাবে লড়াইয়ের নির্দেশ দিতে পারেন তৃণমূল নেত্রী। জানুয়ারিতে ব্রিগেডে জনশক্তি দেখাতে  নেতানেত্রীদের প্রয়োজনীয় নির্দেশ দেবেন। গোষ্ঠীদ্বন্দ্ব নিয়েও কড়া বার্তা আসতে পারে।  তৃণমূল সূত্রে খবর, এরাজ্যে বিজেপির আত্মবিশ্বাস একেবারে ধুলোয় মিশিয়ে দিতে চান তৃণমূল নেত্রী। সে কারণে ৪২টি আসনেই কোমর বেঁধে নামার বার্তা দেবেন মমতা বন্দ্যোপাধ্যায়। তৃণমূল এক নেতার কথায়, মোদীর বিরুদ্ধে যুদ্ধক্ষেত্রে নামার আগে ১৬ নভেম্বর শঙ্খনাদ করবেন বহু লড়াইয়ের নেত্রী মমতা বন্দ্যোপাধ্যায়।